b'\n_START_ARTICLE_\nPlacido Domingo\n_START_SECTION_\n\xc5\xbdivljenje\n_START_PARAGRAPH_\nKo je bil star osem let, se je skupaj z dru\xc5\xbeino preselil v Mehiko. V Mexico Cityju je \xc5\xa1tudiral glasbo. Debitiral je leta 1961 v vlogi Alfreda v Verdijevi Traviati. Z mehi\xc5\xa1kih odrov ga je pot vodila najprej v ZDA, kjer je nastopal v glavnih tenorskih vlogah. Leta 1968 je \xc5\xbee nastopil v Metropolitanski operi. Nato je za\xc4\x8del nastopati v Evropi, kjer je pel na najpomembnej\xc5\xa1ih opernih odrih (London - Covent Garden, Milano - La Scala, Dunaj, Salzburg ...)_NEWLINE_Leta 1990 je na odprtju svetovnega nogometnega prvenstva v nogometu nastopil z Lucianom Pavarottijem in Josejem Carrerasom. Skupaj so operno glasbo ponesli in pribli\xc5\xbeali naj\xc5\xa1ir\xc5\xa1im ljudskim mno\xc5\xbeicam._NEWLINE_Domingo ima temen, dramati\xc4\x8den glas z velikim glasovnim razponom. Nastopil je v ve\xc4\x8d kot 140 razli\xc4\x8dnih opernih vlogah. Po letu 2000 uspe\xc5\xa1no nastopa tudi kot operni dirigent in je bil umetni\xc5\xa1ki vodja opernih hi\xc5\xa1 v Washingtonu in Los Angelesu. V zadnjem desetletju pa predvsem nastopa v baritonskih vlogah (Simon Boccanegra, Macbeth, grof Luna ...) in veliko koncertira. 20. januarja 2018 je tako prvi\xc4\x8d nastopil v Sloveniji, in sicer v ljubljanski Areni Sto\xc5\xbeice.'